**Charles Baudelaire, *Les Fleurs du Mal* (1857)**

Nr. 60: *Franciscae meae laudes*

*Novis te cantabo chordis,*

*O novelletum quod ludis*

*In solitudine cordis.*

*Esto sertis implicata,*

*O femina delicata*

*Per quam solvuntur peccata!*

*...*

*Patera gemmis corusca,*

*Panis salsus, mollis esca,*

*Divinum vinum, Francisca!*

**Giovanni Pascoli, *Fanum Vacunae* (1911)**

V. 355–71: *Fanum Putre*

*Quis te deorum, quae dea, dirutum*

*fanum, tenebat, cum medium sacris*

*stares in umbris grande luci,*

*teque pii colerent tribules?*

*Qui tum tribules? quod genus et quibus*

*sermone, cultu, moribus et modis?*

*iurisne cultores an armis*

*omne nefas simul adrogantes?*

*Abscondit unum cuncta silentium.*

*Delevit aetas cum populo deum.*

*Fanum ruinam fecit. Ipsam*

*mox humus obruerit ruinam.*

*Hic saepe casus, hic mediter vices*

*et vana rerum conscius, hic deo*

*converser ignoto, vaganti*

*per populos inopique templi.*

*Dein secum tacitus respectans rudera, pergit*.

**Hermann Weller, *Y* (1938)**

die Hetzrede des Buchstabens „A“ gegen das fremdländische „Y“, V. 119–25; 135–56

*Necdum finierat: fremitu stridente faventum*

*Quaeritur Y psilon; protrahiturque nocens,*

*Perducuntque reum clamantes ante tribunal*

*Ad tenuemque ligant bracchia vara pedem.*

*Tum sic incipit A: „Animos attendite, cives:*

*...*

*Sermonem studet hic sensim vitiare Latinum:*

*Publica res agitur vitaque nostra, viri!*

*Nec, quia sacra lues nondum pervenit ad ima*

*Viscera, securi spernite tale malum:*

*Saepe levis raptim creverunt semina morbi*

*Corporaque horrendae tota dedere neci;*

*Saepe latens scintilla feros surrexit in ignes*

*Inque suos cineres procubuere domus.*

*Ne morer exemplis, memoro pro pluribus unum:*

*Te quoque turbari tu, Tiberine, doles.*

*Qui Tiberis Latio celebrari nomine gaudes,*

*Thybridis impura voce notatus oles.*

*Haec si pernicies vel sancta vocabula tangit,*

*Verborum plebem qualia fata manent?*

*Nec parat insidias tantum: nos despicit omnes;*

*Iactat enim patriam conspicuumque genus.*

*Graeculus est sane: ψιλός, calvusque levisque,*

*Vox vero querulum vixque virile sonat.*

*Nec iam plura noto: gravis est manifestaque culpa;*

*Est vestrum poenae constituisse genus.*

*Cedimus hoc vobis nostro de iure, Quirites:*

*Hic sensum populi iudiciumque sequar.“*

**Ton Smerdel, *Urna Parcarum* (1961)**

*Nox in Augusto*

*Lumen*

*lunae*

*immensum*

*tremulum*

*in undis maris lucet.*

*Immensa imago pulchritudinis*

*In corde splendet.*

*Cor parvum infandum sentit,*

*Dum lucentia omnia*

*Dum vitrea omnia*

*Excitant somnia.*

*Pinus odoratae de sole somniant*

*Et comae earum*

*Cantu adsiduo aliquid susurrant*

*Et ut matres digitulis umbrosis*

*Permulcent dulce ridentia ora*

*Zephyrorum languescentium*

*In ramis obdormiscentium.*

**Heinrich Reinhardt, *Centuria haicuum* (1991)**

*Raeda asportor*

*et picta pellicula*

*foris transvolat.*

**Herman Van Rompuy, *Haiku* (2010)**

*Mixti colores,*

*linguae, turres et dei.*

*Viam mi quaero.*

(Bruxella)

**Anthony Bowen, Rede zur Verleihung der Ehrendoktorwürde der Universität Cambridge an Nelson Mandela (1996)**

*MULTUM hic uir terris iactatus ui potentiorum dicere cum Aenea Salue potuit, Salue, fatis mihi debita tellus [Verg. Aen. 7,120]. sed hic quidem post uincula et inopiam, post siliquas panemque secundum [Hor. epist. 2,1,123], post annos uiginti septem tum demum in rem publicam est pariter cum re publica restitutus [Cic. post reditum in senatu 36–7]. nam nobili et ingenuo genere natus, abdicato munere patrio officia maiora suscepit, quae esse in ciui ac uiro debent qui sit rem publicam afflictam et oppressam miseris temporibus ac perditis moribus in ueterem dignitatem et libertatem uindicaturus [Cic. fam. 2,5]. iuris consultus factus causam suorum ita dixit ut accusator fieret ipse dominorum: qui quamuis in insulam relegatus neque odio istos esse sibi persuasit et amorem patriae uindicauit suum. desiderium huius nominis renouari et rerum gestarum memoriam usurpari [Cic. post reditum in senatu 36–7] ne in carcere quidem abditi desitum est.*

*algam quondam inter phocas sumebat; nunc ordinum doctissimorum sumit togas, quibus fingamus eum, cum in patriam redierit, dissectis ad libidinem atque in camisias sui generis consutis adeo felici se exemplo uestitum, tamquam Irim arcus spargentem, praebere ut omnis iuuentus amore discendi aemula concitetur.*

*uirum prae ceteris fortem strenuum iucundum praesento uobis, Nobeliano praemio ornatum, Reipublicae Africae Australis Praesidem,*

*NELSON ROLIHLAHLA MANDELA*.